text: Blok-vogn er blevet til blog-vogn
  12 september 2013 kl. 15.54
  Chauffør Thonny Schmidt fra Arnum kører til daglig særtransporter med blokvogn. Men i denne uge er den omdannet til en blog-vogn.
  Thonny Schmidt har altid taget mange billeder på arbejde. Så han fandt det let at sige ja til en invitation om at skrive på Facebook på kampagnesitet "Holder Danmark Kørende".
  Sitet er oprettet af transporterhvervet for at skabe positiv dialog med de øvrige trafikanter.
  
  God respons
  Og Thonny Schmidt har fået god respons siden starten mandag. 
  Thonny Schmidt skriver flere gange om dagen på sin blog fra førerhuset på den store lastbil. Det er en slags elektronisk dagbog på nettet.
  TV SYD var med ham på arbejde i dag. Alle må vige, når landevejens gigant indtager kørebanen med 4 meter og 20 centimeter gravemaskine på sin brede ryg.
  
  Mere social kontakt
  Facebook-siden betyder, at han får mere social kontakt end til daglig. Han er ikke typen, som møder kolleger og sludrer om dagens dont. Det bliver normalt kun til et par opkald til familien.
  Den 39-årige chauffør er kun gæsteblogger en uge. Men han overvejer seriøst at fortsætte på sin egen blog fremover.
  Se thonny Schmidt blog på facebook. 
  Thonnys blog
  